મિત્રો કહેવાતા ભારત અને બાંગ્લાદેશ હવે ક્રિકેટના મેદાનમાં કટ્ટર દુશ્મન બની ગયા છે. પરિસ્થિતિ એવી છે કે બાંગ્લાદેશના પ્રશંસકો અને મીડિયા ભારતને દુશ્મનની નજરે જોવા માંડ્યા છે. એનું કારણ એ છે કે પાછલાં કેટલાંક વર્ષોમાં બાંગ્લાદેશી ક્રિકેટ ટીમના પ્રદર્શનમાં ઘણો સુધારો થયો છે અને તેણે ઘણી મોટી ટૂર્નામેન્ટના નોકઆઉટમાં પહોંચવાનું શરૂ કરી દીધું છે. સંયોગથી જ્યારે જ્યારે મોટા ખિતાબ જીતવા માટે બાંગ્લાદેશ આગળ વધ્યું છે ત્યારે પડોશી ભારતે તેનો રસ્તો રોક્યો છે. ગત વર્ષે ટી-૨૦ વિશ્વકપનો ક્વાર્ટર ફાઇનલ મુકાબલો હોય કે ૨૦૧૫ના વિશ્વકપની ક્વાર્ટર ફાઇનલ, બંને મેચમાં ભારત સામે હાર્યા બાદ બાંગ્લાદેશી ખેલાડી, પ્રશંસકો, અધિકારીઓ અને એટલે સુધી કે બાંગ્લાદેશી મીડિયા પણ નિરાશામાં ગરકાવ થઈ ગયું હતું.